Kaapse stadsaal in Junie klaar gerestoureer | Netwerk24
Kaapse stadsaal in Junie klaar gerestoureer
Deur Marelize Barnard 06 Maart 2018 07:30
Kiaatpanele gaan weer te sien wees nadat die restourasiewerk van die ouditorium voltooi is.Foto: Kaapstadse metropoolraad
Kiaat en klassieke lyne gaan weer in die ouditorium van die Kaapstadse stadsaal te sien wees wanneer die restourasie voltooi is.
Die restourasiewerk en opgradering van die ouditorium, voorheen bekend as die Groot Saal, sluit 'n nuwe lugverkoelingstelsel in sowel as 'n nuwe vloer en sitplekke.
Een van die dele van die saal wat weer sigbaar sal wees nadat dit vir jare toegebou was, is die voorkant van die verhoog met sy oorspronklike kiaathout.
Die oorspronklike verhoog is in 1905 gebou en was binne twee jaar reeds te klein. Die verhoog is mettertyd groter gemaak en sitplekruimte moes hiervoor ingeboet word.
Die nuwe, verbeterde verhoog het 'n reguit voorkant, dit sal ietwat laer wees as die huidige verhoog en die sitplekke is ook weer in reguit lyne.
Stuart Diamond, burgemeesterskomiteelid vir bate- en geriewebestuur, sê daar word hard gewerk sodat die opknappingswerk betyds klaar sal wees vir die volgende reeks konserte.
Die groot konstruksiewerk behoort teen einde Junie klaar te wees, met die finale afrondingswerk wat in Julie gedoen word.
Die werk word onder die wakende oë van erfenisspesialiste gedoen, sê Diamond.
Werkers besig met restourasiewerk. Foto: Kaapstadse metropoolraad
Die binnekant van die ouditorium, voorheen ook bekend as die Groot Saal van die stadsaal.Foto: Kaapstadse metropoolraad